《送少参漆公还朝》
明代·黎民表

霜清木叶下庾关，却指金茎杳霭间。官列琐闱知地重，功收溟海见时艰。

仙山多暇方联步，宣室无端又召还。北阙恩深犹未报，因君长梦紫宸班。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。